Pracheen kaal se prakriti aur sanskriti ke beech ek taalmel raha hai. Sanskriti wo hai
jo insaan ke vash me hai. Aur prakriti wo hai jo uske vash se poori tarah bahar hai.
In dono loko ke beech, hamesha panpta ek vivaad hai. Ye hai pashuo ka insaano ka shikar karna
aur insaano ka pashuo ka shikaar karna. Humare liye ye jaan-na bahut mushkil hai ki pashu
insaano ki mrityu ke bare me kya kuch sochte hain. Lekin manav samaaj pashuo ke shikaar
ko lekar kai tarah ki bhavnao se hokar guzarta hai.
Toh aayiye baat karte hain shikaar ke bare me. Ayiye isey dekhte hain pauranik nazariye se.
Purano me, Ek bahut prasiddh aur jana-mana shikar se juda udahran hai, Ram ka sunahre
hiran ke peeche jana. Sri ram ne hiran ka peecha kiya tha kyuki wo apni patni Sita ko
khusshi dena chahte the. Sita us manohar hiran ko dekh kar us par poori tarah mohit ho gayi thi.
Vaastav me, wo ek chhal tha jo ravan ne ram ko apne jaal me fansane aur unhe apni
kutiya se door le jane ke liye racha thaa. Ram ne akhirkar us rakshash ka shikar to kar liya
jo hiran ka roop lekar unhe behkane aya tha lekin iske sath hi unhone apni patni sita
ko bhi kho diya tha.
Mahabharat me, Ek baar Jab Arjun Shiv ke darshan karne ke liye unka dhyan kar rahe the
toh unka dhyan ek jungli varaah ne bhang kar diya tha. Jab Arjun ne uska peecha kar varaah ka
shikar kiya toh unka saamna hua ek aur shikari se jisne daava kiya ki wo uska shikar tha.
Dono yoddhao ne kai der tak is baat ko lekar aapas me yuddh kiya lekin baad me ye jaahir
hua ki varaah toh khud Shiv dwara liya ek roop tha. Arjun jiske liye yuddh kar rahe the
wo dar-asal usi ke darshan bhi chahte the.
Ramayan me kuch peeche jayein, to hum payenge ki raja dashrath ek bahut bade dhanurdhar the.
Wo ek bar shikar par nikle aur galti se ek vyakti ka hi shikar kar baithe
jiska naam tha Shravan kumar. Jab wo us nav-yuvak ke mata-pita tak pahunche aur ye khabar sunayi
to shravn ke mata pita ne unko shraap de diya. Unhone kaha ki Dashrath bhi jald hi aise hi
viyog se guzrenge aur unhe bhi apne priy putr se alag hona padega aur akhir me wahi dard
unki mrityu ka kaaran bhi banega. Ye bhavishyavaani tab sach hui jab Dashrath ko apne putr raam
ko van bhejna pada aur usi viyog ko sehte hue unhone dum hi tod diya.
Isi tarah ka ek kissa jo mahabharat me hua jise sab log achche se jante hain wo hai Hastinapur ka.
Jab raja Pandu apni patniyo ke sath ek shikar par nikle to unhone galti se ek sadhu
dampati ke praan le liye jo us samay ek-doosre me vileen the. Sadhu dampatti ne dum tod kar
is lok se jane se pehle pandu ko shraap diya. Sadhu ne kaha ki unhi ki tarah pandu bhi apni
mrityu ko praapt honge jb wo prem ke avesh mein honge. Ye wahi shraap tha jis se akhirkar
Pandu ki mrityu hui aur unki patniyon ne devtao ka ahvaan kar paanch divya putron ko praapt kiya.
Krishna ki mrityu ki kahni bhi shikar se judi hui hai. Mahabharat yuddh ke khatm hone ke
kaafi arsey baad, Krishn ek van me akele the aur ek shikari ne galti se unhe hiran samajh kar
un par baan chhor diya. Wo baan Krishn ki aedi par ja laga aur usi se unki akhiri
saans chhooti.
Gautam buddh se judi ek kahani bhi is kadi me kaafi prasiddh hai. Ye tab ki baat hai
jab wo rajkumar siddharth ke naam se jane jate the. Balakpan me Siddharth ek bar apne
bhai Devdutt ke sath upvan me ghoom rahe the. Devdutt ne ek mohak hans ko udte hue dekha
aur us par nishana saadh diya. Hans zakhmi hokar zameen par aa gira. Jab dayalu Siddharth ne
usey aisi awastha me dekha to unhone patto ke ras se uske ghaav bhare aur usey jeevan-daan diya.
Aur fir dono rajkumar hans par haq jatane lage aur ladte hue raja ke paas pahunche.
Tab unke pita suddhodana ne iska faisla kiya aur hans ka jeevan bachane ke liye uska adhikar bhi
rajkumar siddharth ko hi diya.
Bodhisatva baudh kala me ek lokpriya Vishay hai. Baudh dharm me yu to bodhisatv mool roop se
gautam buddh ka ullekh karne ke liye hi istemal kiya jata hai. Lekin jaatak kathao me,
Bodhisatv Budh ke jeevan ki kahaniya aur unke tyag aur naitikta jaise guno ko darshane
ke liye prayog kiya jata hai.
Aisi hi ek kahani hai ek sunahre hiran ki jiska naam thaa Rohant. Rohant asal me Bodhisatv tha.
Wo apne bhai Chittamig aur behen Sutana ke sath ek jheel kinare rehta tha. Ek din,
Banaras ki rani Khema ne ek sapna dekha ki ek sunehra hiran unhe updesh de raha tha.
Agli subah unhone apne pati se usi hiran ko saamne lane ki zid pakad li. Raja ne hiran
ko dhoodne ke liye har ore shikari bhej diye.
Unme se ek shikari Rohant ka pata janta tha isliye usne ek nadi kinare apna jaal faila
diya jahan rohant aksar apne sathiyo ke sath paani peene aata tha. Rohant jaise hi waha pahuncha
wo shikari ke bune jaal me fans gaya. Lekin usne apni jaan ki parwah kiye bina apne
sabhi sathiyo ko satark kar diya. Isliye baaki ke sabhi hiran waha se bhaag
khade hue siway Chittamig aur Sutana ke. Wo kisi bhhi surat me apne priy bhai ko akele
chhod kar nahi ja sakte the. Unka prem dekh kar shikari bhi pinghal gaya aur usne rohant
ko azaad kar diya. Rohant ne ek tarah se shikari kop rem aur day aka path padha diya tha.
Is ghatna se prerit hokar shikari ne hinsa ka marg chhod kar ek tapasvi ka jeevan apna liya.
Bodhisatva ne ek baar ek vanar roop me bhi janm liya tha. Unki maa bahut boodhi thi aur
andhi bhi. Nandiya naam ka ye vanar ek agyakari beta tha, jo apni ma ke sath ek gaanv se sate
van me bargad ke ped par rehta tha. Ek bar ek shikari waha apne shikar ki talash
karta hua pahucnh gaya. Usne van me pahunchte hi jaise hi nandiya ki maa ko dekha uski talash
jaise poori ho gayi. Lekin isi beech nandiya waha aa pahuncha aur usne shikari se vinti
ki ki wo uski maa ko koi hani na pahunchaye.
Jab shikari par koi asar nahi hua to nandiya ne shikari se kaha ki wo uski jaan le le par
uski maa ko baksh de. Shikari hansne laga aur ab usne tai kiya ki wo dono ka shikar
karega. Nandiya aur uski ma aka shikar kar jab kroor shikari apne ghar ki taraf laut
raha tha to usne suna ki uske ghar par bijli gir gayi thi aur uska poora pariwar mara ja
chukka tha. Eeshwar ne shikari ko uski karni ki saza de di thi.
Purano mein shikaar aur shikariyon se judi khaniyo ka abhaav nahi hai. Aise kai kisse-kahaniya
hain jinse hume kahin sabak to kahin anjaam sun ne ko milega. In kahaniyo me na to aise
logo ki kami hai jinhone shikar kiya aur na aise pashuo ki kami hai jo khud shikar bane.
Jahan ek vyakti ko sanskriti chun-ne ki sahuliyat hai toh wahi kudrat ke dayre se bahar jane
ki uski koshish ek taalmel ko bigad sakti hai. Kyuki kudrat aur sanskriti ke beech ek
maheen rekha hai jo kabhi bhi saaf-suthri aur akhandit nahi rahi hai.